Bewaringsbevel teen sindikaat van Loterykommissie bekom(Argieffoto: Raymond Joseph/GroundUP) Die Pretoriase hooggeregshof het ŉ bewaringsbevel uitgereik om drie luukse eiendomme, ŉ kleinhoewe en ŉ gedeelte van ŉ plaas, wat aan lede van ŉ sindikaat in die Nasionale Loterykommissie behoort, te bevries. Volgens die spesiale ondersoekeenheid (SOE) is R56,4 miljoen uit vyf gekaapte nie-winsgedrewe organisasies geplunder om dié eiendomme aan te skaf. Die fondse wat geplunder is, was geoormerk vir die finansiering van tuisversorging, gemeenskapsontwikkeling, ŉ museum en ŉ biblioteek. “Dit is ŉ verdere bewys van die grootskaalse diefstal wat plaasgevind het onder die vorige leierskap van die Loterykommissie en sy vennote,” sê Mat Cuthbert, die DA Se adjunk-skaduminister oor handel en nywerheid. “Alhoewel hierdie geld aangewend moes word vir die mees kwesbare in ons samelewing, het die sindikaat dit goedgedink om by armes te steel.” Cuthbert sê die jongste verwikkelinge deur die SOE om dié bewaringsbevel te bekom bevestig die goeie werk waarmee hulle besig is. “Daar moet egter ŉ groter dringendheid wees deur die Nasionale Vervolgingsgesag (NVG) om lede van die sindikaat aan te kla en hulle te vervolg. Dit is nie voldoende dat die geld teruggekry word nie – hierdie kriminele moet agter tralies kom.”